For to måneder siden overførte Aske Meyer 89.760 kr. Hans mange opkald og beskeder blev ignoreret af Nordea, der ikke vil forklare, hvor pengene var.

To måneder og mere end 25 opkald. Så lang tid tog det, før Aske Meyer kunne få de 89.760 kr., der var forsvundet, tilbage på sin konto hos Nordea.

Den 22-årige CBS-studerende ville sammen med sin fætter investere pengene i valuta. Derfor skulle de have været overført til en børsmægler hos firmaet OctaFX tirsdag den 7. marts.

Men pengene nåede aldrig frem. I stedet blev de tilbagekaldt af Nordea, uden at Aske Meyer fik noget at vide.

»Banken havde ikke informeret om det, så jeg var et stort spørgsmålstegn. Jeg ringede ind til døgnsupporten, der tog let på det og fortalte mig, at jeg skulle vente et par dage. 14 dage senere havde jeg stadig ikke fået besked, og jeg begyndte at blive nervøs,« siger Aske Meyer.

Her begyndte kampen for at få pengene tilbage. I ugerne efter sendte Aske Meyer mails til ledelsesafdelingen. Banken satte en sagsbehandler på, som heller ikke kontaktede ham, fortæller Aske Meyer.

Jeg overvejer meget at skifte til en anden bank, for hvordan kan man kompensere for to måneders tvivl, uforståenhed og timer brugt på at få et svar på, hvor 89.760 kr. forsvandt hen. Aske Meyer, Nordea-kunde

En måned efter pengenes forsvinden fik Aske Meyer besked om, at pengene var ved at blive undersøgt. Det ville ikke tage mere end to uger at undersøge, lød det, men andet kunne banken ikke fortælle ham. To uger senere ringede Aske Meyer til klageafdelingen, der sagde, de ville ringe tilbage samme dag.

Det skete ikke.

»Nordeas kundeservice har været dårlig. De har ignoreret mange af mine opkald og beskeder. Jeg synes det er skandaløst, at de kan beholde en ung mands penge uden at dække ham ind,« siger Aske Meyer.

Opkald til døgnsupporten, mails til afdelingsledelsen, fysisk fremmøde i bankafdelingen i Helsingør, opkald til bankrådgiveren. Alt sammen uden et svar på, hvor pengene var, eller hvornår han kunne håbe at få pengene retur. I stedet måtte Aske Meyer tage til takke med beskeder om, at han ville blive kontaktet senere. Beskeder, der aldrig blev fulgt op på.

Efter to måneder har Nordea nu sat pengene ind på Aske Meyers konto. Men de kan ikke forklare, hvor pengene har været, og først nu er de gået i gang med at undersøge, hvordan det kunne være sket, fortæller Aske Meyer.

Finans har kontaktet Nordea, men Nordea vil ikke udtale sig om konkrete kundesager og undersøger lige nu sagen.

»Vi hverken kan eller må udtale os om konkrete kundesager, men vi er naturligvis kede af det, når vores kunder ikke føler sig ordentligt behandlet. Det arbejder vi på at forbedre for at sikre, at vi giver kunderne den bedst mulige rådgivning og service,« siger Stine Wind, pressechef i Nordea Danmark.

Den kommentar beroliger dog ikke Aske Meyer.

»Jeg er bange for at lave udenlandsoverførsler nu. Det er noget af det mest ubehagelige, jeg føler, man kan komme ud for hos sin bank. Jeg overvejer kraftigt at skifte til en anden bank, for hvordan kan de kompensere for to måneders tvivl, uforståenhed og timer brugt på at få et svar på, hvor mine penge var,« siger Aske Meyer.